Harald Østberg Amundsen

**Harald Østberg Amundsen** (s. 18. syyskuuta 1998) on norjalainen maastohiihdon MM-mitalisti sekä maailmancupin kokonaiskilpailun ja Tour de Skin voittaja.

## Arvokilpailut
Amundsen saavutti nuorten MM-kilpailuissa 20 kilometrin yhdistelmäkilpailussa kultaa 2018 ja pronssia 2017 sekä viestissä kultaa 2017 ja 2018. Alle 23-vuotiaiden MM-kilpailuissa hän voitti 30 kilometrin vapaan hiihtotavan yhteislähtökilpailun ja viestin maailmanmestaruuden sekä sai 15 kilometrin perinteisen kilpailussa hopeaa ja vapaan hiihtotavan sprintissä pronssia 2020.

Amundsen saavutti ensimmäisissä aikuisten arvokilpailuissaan, Oberstdorfin MM-kilpailuissa 2021, pronssia 15 kilometrin vapaan hiihtotavan kilpailussa. Planican MM-kilpailuissa 2023 hän saavutti samalla matkalla hopeaa. Kuvaavaa Norjan hiihdon tasolle on se, että hopeamitalista huolimatta Amundsenia ei valittu puolustamaan viestikultaa. Trondheimin MM-kilpailuissa 2025 hän saavutti kultaa 4&nbsp;×&nbsp;7,5&nbsp;kilometrin viestissä sekä pronssia 20 kilometrin yhdistelmäkilpailussa ja 10 kilometrin perinteisen hiihtotavan väliaikalähtökilpailussa. 50 kilometrin vapaan hiihtotavan yhteislähtökilpailussa hän oli viides. Milanon ja Cortinan olympialaisissa 2026 hän sijoittui 10 kilometrin vapaan hiihtotavan kilpailussa neljänneksi, 20 kilometrin yhdistelmäkilpailussa kuudenneksi ja perinteisen hiihtotavan sprintissä 14:nneksi.

## Maailmancup
Amundsen kilpaili maailmancupissa ensimmäisen kerran Beitostølenissä joulukuussa 2018 sijoittuen 30 kilometrin vapaan hiihtotavan kilpailussa 30:nneksi. Kymmenen parhaan joukkoon hän sijoittui ensimmäisen kerran oltuaan kahdeksas Falunin 15 kilometrin vapaan kilpailussa tammikuussa 2021. Ensimmäisen palkintopallisijansa hän saavutti sijoittumalla Falunin 15 kilometrin vapaan hiihtotavan kilpailussa kolmanneksi maaliskuussa 2022. Saman kauden maailmancupin kokonaiskilpailussa hän oli kahdeksas. Kaudella 2022–2023 hän voitti Les Roussesin kymmenen kilometrin vapaan hiihtotavan väliaikalähtökilpailun ja oli Falunin 10 kilometrin perinteisen hiihtotavan kilpailussa kolmas.

Kaudella 2023–2024 Amundsen sijoittui Rukan 20 kilometrin vapaan hiihtotavan yhteislähtökilpailussa kolmanneksi. Jällivaaran 10 kilometrin vapaan hiihtotavan väliaikalähtökilpailussa hän sijoittui toiseksi. Hän voitti Östersundin 10 kilometrin vapaan hiihtotavan väliaikalähtökilpailun.Trondheimin vapaan hiihtotavan sprintissä hän sijoittui kolmanneksi. Tour de Ski -kiertueella hän voitti Toblachissa 20 kilometrin vapaan hiihtotavan takaa-ajokilpailun ja sijoittui kolmanneksi 10 kilometrin perinteisen hiihtotavan väliaikalähtökilpailussa. Davosissa hän voitti 20 kilometrin perinteisen hiihtotavan takaa-ajokilpailun. Hän voitti Tour de Skin kokonaiskilpailun lähes minuutin ja 20 sekunnin erolla Friedrich Mochiin. Hän sijoittui toiseksi Canmoren 15 kilometrin vapaan hiihtotavan yhteislähtökilpailussa ja Minneapolisin 10 kilometrin vapaan hiihtotavan väliaikalähtökilpailussa. Hän sijoittui kolmanneksi Falunin perinteisen hiihtotavan sprintissä. Hän voitti maailmancupin kokonaiskilpailun ja normaalimatkojen cupin sekä sijoittui sprintticupissa viidenneksi.

Kaudella 2024–2025 hän sijoittui toiseksi Rukan 10 kilometrin perinteisen hiihtotavan väliaikalähtökilpailussa ja voitti 20 kilometrin vapaan hiihtotavan yhteislähtökilpailun. Hän sijoittui kolmanneksi Lillehammerin 10 kilometrin vapaan hiihtotavan väliaikalähtökilpailussa ja voitti 20 kilometrin yhdistelmäkilpailun. Tour de Skillä hän voitti Toblachin 20 kilometrin vapaan hiihtotavan väliaikalähtökilpailun ja 15 kilometrin perinteisen hiihtotavan takaa-ajon. Kiertueen jälkeen hän voitti Cognen 10 kilometrin vapaan hiihtotavan väliaikalähtökilpailun. Hän sijoittui kolmanneksi Falunin 20 kilometrin vapaan hiihtotavan yhteislähtökilpailussa. Hän voitti Oslon 10 kilometrin vapaan hiihtotavan väliaikalähtökilpailun. Hän sijoittui toiseksi Tallinnan vapaan hiihtotavan sprintissä. Hän sijoittui maailmancupin kokonaiskilpailussa viidenneksi ja normaalimatkojen cupissa neljänneksi.

Kaudella 2025–2026 hän voitti Rukan 20 kilometrin vapaan hiihtotavan yhteislähtökilpailun. Hän sijoittui toiseksi Trondheimin 20 kilometrin yhdistelmäkilpailussa. Hän sijoittui toiseksi Davosin 10 kilometrin vapaan hiihtotavan väliaikalähtökilpailussa. Hän sijoittui Tour de Skin kokonaiskilpailussa kolmanneksi. Tammikuun jälkipuoliskolla Gomsissa hän voitti Einar Hedegartin kanssa vapaan hiihtotavan parisprinttikilpailun ja sijoittui kolmanneksi 20 kilometrin perinteisen hiihtotavan yhteislähtökilpailussa. Olympialaisten jälkeen hän sijoittui toiseksi Falunin 20 kilometrin yhdistelmäkilpailussa ja Holmenkollenin 50 kilometrin vapaan hiihtotavan kilpailussa. Hän sijoittui toiseksi Lake Placidin 20 kilometrin vapaan hiihtotavan yhteislähtökilpailussa. Hän oli toinen maailmancupin kokonaiskilpailussa ja normaalimatkojen cupissa.

## Lähteet